C 15/40
RO
Jurnalul Oficial al Uniunii Europene
12.1.2022
Miercuri, 19 mai 2021
54. accentuează că bunele practici legate de tehnologiile de IA pentru protejarea și accesibilitatea patrimoniului cultural, în special pentru persoanele cu dizabilități, ar trebui identificate și difuzate în rândul rețelelor culturale din întreaga Uniune, încurajându-se totodată cercetarea privind diferitele utilizări ale IA pentru a promova valoarea, accesibilitatea și conservarea patrimoniului cultural; invită Comisia și statele membre să promoveze oportunitățile oferite de utilizarea IA în sectoarele și industriile culturale și creative; 55. evidențiază că tehnologiile de IA pot fi folosite și pentru a monitoriza traficul ilicit de bunuri culturale și distrugerea proprietăților culturale, sprijinind în același timp colectarea de date pentru eforturile de restaurare și reconstrucție a patrimoniului cultural atât material, cât și imaterial; observă îndeosebi că dezvoltarea, implementarea și folosirea IA în procedurile de control vamal ar putea contribui la eforturile de prevenire a traficului ilicit cu obiecte din patrimoniul cultural, îndeosebi pentru a completa sistemele care le permit autorităților vamale să-și axeze eforturile și resursele pe obiectele care prezintă cel mai mare risc; 56.
observă că IA ar putea fi benefică pentru sectorul cercetării, de exemplu datorită rolului pe care analiza predictivă îl poate juca în ajustarea analizei datelor privind, de exemplu, achiziționarea și circulația bunurilor culturale; subliniază că Uniunea trebuie să investească mai mult și să promoveze parteneriatele dintre industrie și mediul academic, pentru a crește excelența în cercetare la nivel european; 57. reamintește că IA poate fi un instrument revoluționar pentru promovarea turismului cultural și scoate în evidență potențialul său semnificativ de a anticipa fluxurile turistice, ceea ce ar putea ajuta orașele afectate de turismul excesiv;
Sectoarele și industriile culturale și creative (SICC) 58.
regretă că cultura nu se numără printre prioritățile subliniate în opțiunile și în recomandările de politică privind IA la nivelul Uniunii, în special în Cartea albă a Comisiei din 19 februarie 2020 privind IA; solicită ca aceste recomandări să fie revizuite astfel încât cultura să devină o prioritate a politicii privind IA; invită Comisia și statele membre să aibă în vedere impactul potențial al dezvoltării, implementării și folosirii tehnologiilor de IA asupra sectoarelor și industriilor culturale și creative și să valorifice la maximum planul de redresare Next Generation EU pentru a digitaliza aceste sectoare astfel încât să răspundă noilor forme de consum din secolul al XXI-lea; 59. subliniază că IA a pătruns și în sectoarele culturale și creative și se manifestă, de exemplu, prin crearea automată de texte, videoclipuri sau piese muzicale; accentuează că și lucrătorii din sectoarele culturale și creative trebuie să dispună de abilitățile și competențele digitale necesare pentru a putea utiliza IA și alte tehnologii digitale; invită Comisia și statele membre să promoveze oportunitățile pe care le oferă folosirea IA în sectoarele și industriile culturale și creative, punând la dispoziție mai multe fonduri din bugetul pentru știință și cercetare, și să creeze centre de creativitate digitală în care artiștii creatori și lucrătorii din sectoarele culturale să dezvolte aplicații de IA, să învețe să folosească aceste tehnologii și alte tehnologii și să le testeze; 60. recunoaște că tehnologiile de IA au potențialul de a stimula crearea unui număr tot mai mare de locuri de muncă în sectoarele și industriile culturale și creative, facilitate de un acces mai bun la aceste tehnologii; accentuează așadar că este important să se îmbunătățească competențele digitale în sectoarele și industriile culturale și creative pentru a face aceste tehnologii mai incluzive, mai ușor de utilizat și de învățat și interactive pentru aceste sectoare; 61. subliniază că interacțiunea dintre IA și sectoarele și industriile culturale și creative este complexă și necesită o evaluare aprofundată; consideră binevenit raportul Comisiei din noiembrie 2020 intitulat „Trends and Developments in Artificial Intelligence – Challenges to the IPRS Framework” (Tendințe și evoluții în domeniul inteligenței artificiale – Provocări pentru cadrul DPI) și studiul privind drepturile de autor și noile tehnologii: gestionarea datelor protejate de drepturi de autor și inteligența artificială; subliniază că este important să se clarifice condițiile de utilizare a conținutului protejat prin drepturi de autor ca date introduse (imagini, muzică, filme, baze de date etc.) și în realizarea producțiilor culturale și audiovizuale, fie ele create oameni cu asistența IA, fie generate autonom de tehnologiile de IA; invită Comisia să studieze impactul IA asupra industriilor creative din UE; reafirmă importanța datelor europene și salută declarațiile Comisiei în acest sens și faptul că inteligența artificială și tehnologiile conexe ocupă un loc important pe agenda Comisiei; 62. subliniază că este necesar să se adopte o viziune coerentă a tehnologiilor de IA în sectoarele și industriile culturale și creative la nivelul Uniunii; invită statele membre să se concentreze mai mult pe cultură în strategiile lor naționale privind IA pentru a se asigura că sectoarele și industriile culturale și creative adoptă inovarea și rămân competitive și că diversitatea culturală este protejată și promovată la nivelul Uniunii în noul context digital;